Hildur Guðnadóttir tónskáld hlaut í nótt Golden Globe-verðlaunin fyrir tónlistina í kvikmyndinni Joker . Hildur er aðeins önnur konan til að vinna verðlaunin fyrir frumsamda kvikmyndatónlist og sú fyrsta sem vinnur þau ein . Þetta kemur fram á Vísi og þar segir ennfremur : Hildur notaði tækifærið í þakkarræðunni og þakkaði fjölskyldu sinni og samstarfsmönnum , leikstjóranum Todd Phillips og aðalleikaranum , Joaquin Phoenix . Þá tileinkaði hún verðlaunin Kára , syni sínum . „ Þessi er fyrir þig , “ sagði Hildur á íslensku og lauk þar með máli sínu . Ræðu hennar má sjá hér fyrir neðan . Að lokinni ræðunni ræddi Hildur við fréttamenn , með Golden Globe-styttuna í fanginu , og var m.a. spurð að því hvernig það væri að vera komin á mála hjá þekktum leikstjórum á borð við áðurnefndan Phillips . „ Ég hef tekið eftir örlítilli þreytu síðasta áratuginn eða svo varðandi það að treysta konum fyrir þessum stærri verkefnum . En ég held , vegna þeirrar vitundarvakningar sem hefur orðið síðustu ár um stöðu kvenna í bransanum , að ég hafi notið mjög góðs af því . Ég held að fólk sé opnara fyrir því að treysta konum í dag , “ sagði Hildur m.a. í svari sínu . Hildur hefur farið sannkallaða sigurför um Hollywood undanfarin misseri . Hún vann Emmy-verðlaun fyrir tónlistina í þáttunum Chernobyl í september , World Soundtrack Awards í október , og var tilnefnd til Grammy-verðlauna fyrir sama verk í nóvember en sú verðlaunaafhending fer fram í lok janúar . Þá er tónlist hennar í Joker ein af fimmtán verkum sem koma til greina í flokknum besta frumsamda kvikmyndatónlistin á Óskarsverðlaununum í ár . Eins og áður segir er Hildur aðeins önnur konan til að vinna Golden Globe-styttuna í flokki kvikmyndatónlistar . Tónskáldið Lisa Gerrard hlaut þau ásamt kollega sínum , Hans Zimmer , fyrir tónlistina í kvikmyndinni Glatiator árið 2000 . Þá er Hildur annar Íslendingurinn til að vinna verðlaunin fyrir kvikmyndatónlist . Jóhann Jóhannsson vann Golden Globe árið 2015 fyrir tónlistina í kvikmyndinni The Theory of Everything og var tilnefndur 2017 fyrir Arrival . Þau Hildur voru samstarfsfólk í mörg ár .